**Dôvodová správa**

**A. všeobecná časť**

Úrad vlády Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „návrh zákona“).

Návrh zákona sa predkladá ako iniciatívny návrh v súlade s Programovým vyhlásením vlády Slovenskej republiky na roky 2021-2024 v oblasti „ľudské práva a občianska spoločnosť“ a v súlade so záväzkami cieľa politiky č. 4 „Sociálnejšia a inkluzívnejšia Európa vykonávajúca Európsky pilier sociálnych práv“, záväzkami špecifického cieľa „Podpora sociálno-ekonomickej integrácie marginalizovaných komunít, ako sú napríklad Rómovia“, opatreniami 1 až 4 ustanovenými v nariadení Európskeho parlamentu a Rady (EÚ) 2021/1060, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku (Ú. v. EÚ L 231, 30. 6. 2021). Uvedené záväzky rovnako vyplývajú z odporúčania Rady z 12. marca 2021 o rovnosti, začleňovaní a účasti Rómov (Ú. v. EÚ C 93, 19. 3. 2021) prijatého podľa čl. 292 v spojitosti s čl. 19 ods. 1 Zmluvy o fungovaní Európskej únie, osobitne odporúčaní č. 11 a 13, ktoré obsahujú pre národné kontaktné body pre Rómov, ktorým je aj Úrad splnomocnenca vlády Slovenskej republiky pre rómske komunity, odporúčanie „poskytnúť primerané a potrebné zdroje, kapacitu zamestnancov a inštitucionálnu autoritu a zmocniť ich na to, aby mohli účinne koordinovať a monitorovať vnútroštátne politiky v oblasti rovnosti, začlenenia a účasti Rómov vrátane dosahu na miestnej úrovni“, ako aj odporúčanie „zapojiť národné kontaktné miesta do navrhovania politík sociálneho začlenenia a univerzálnych služieb s cieľom zvýšiť ich význam pre Rómov a dosah, ktorý ponúkajú, prípadne aj do rozhodovania o programovaní a monitorovaní finančných prostriedkov Únie“.

Uvedené odporúčania sú rovnako obsiahnuté v Pracovnom dokumente Európskej komisie názvu Analytický dokument priložený k Oznámeniu Európskej komisie Európskemu parlamentu a Rade Únia rovnosti: strategický rámec Európskej únie pre rovnosť, začlenenie a účasť Rómov a jeho sprievodný návrh revidovaného odporúčania Rady o národných strategických rámcoch pre rovnosť, začlenenie a účasť Rómov, dokument SWD/2020/530, v ktorom je identifikovaná aj otázka mandátu a štruktúry národných kontaktných miest pre Rómov (napríklad kapitoly 4. 2 a 7.2, bod 7.2.5.2.).

Návrh zákona sa predkladá ako obnovený záväzok členského štátu Európskej únie k účinnejším vnútroštátnym opatreniam prostredníctvom nástroja soft law, ktorý Slovenská republika deklarovala Európskej komisii aj v rámci rokovaní o Návrhu Partnerskej dohody Slovenskej republiky na roky 2021 – 2027. Cieľom predkladaného návrhu zákona je inštitucionálna úprava centralizácie a koncentrácie agendy koordinácie uskutočňovania inklúzie marginalizovaných rómskych komunít vrátane použitia finančných prostriedkov z fondov Európskej únie určených na inklúziu marginalizovaných rómskych komunít, v organizačnej štruktúre Úradu vlády Slovenskej republiky, v súlade s vyššie uvedenými odporúčaniami Európskej únie a vyjadrenými záväzkami k Európskej únii.

Ďalším cieľom návrhu zákona je úprava inštitucionálneho postavenia splnomocnenca vlády Slovenskej republiky pre rómske komunity a jeho úradu v organizačnej štruktúre Úradu vlády Slovenskej republiky v súlade s postavením Úradu vlády Slovenskej republiky uvedeným v § 24 ods. 3 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a zákonmi a súčasne je v súlade s právom Európskej únie.

Návrh zákona nemá vplyv na rozpočet verejnej správy, sociálne vplyvy, vplyvy na podnikateľské prostredie, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a vplyvy na manželstvo, rodičovstvo a rodinu.

**B. Osobitná časť**

**K čl. I**

K bodu 1 až 4

Navrhuje sa, aby Úrad vlády Slovenskej republiky v súlade so svojím koordinačným postavením uvedeným v § 24 ods. 3 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov koordinoval uskutočňovanie inklúzie marginalizovaných rómskych komunít a použitie finančných prostriedkov z fondov Európskej únie určených na inklúziu marginalizovaných rómskych komunít, a súčasne sa upravuje v mene Úradu vlády Slovenskej republiky vykonávanie tejto pôsobnosti splnomocnencom vlády Slovenskej republiky pre rómske komunity v súlade s už vyššie uvedenými skutočnosťami vyplývajúcimi z európskeho sekundárneho práva. Preto sa navrhuje, aby splnomocnenec vlády Slovenskej republiky pre rómske komunity v nadväznosti na prechod pôsobnosti splnomocnenca vlády Slovenskej republiky pre rómske komunity spod Ministerstva vnútra Slovenskej republiky pod Úrad vlády Slovenskej republiky, bol dotovaný príslušnými právomocami v rozsahu právnych úkonov v mene Úradu vlády a právomocami na úseku finančnej kontroly dispozície využitia verejných zdrojov (zdrojov zo štátneho rozpočtu a zdrojov Európskej únie) rozpočtovaných a použitých na inklúziu Rómov (marginalizovaných rómskych komunít. Uvedeným spôsobom sa vytvára právne prostredie pre efektívny výkon koordinačnej funkcie splnomocnenca v rozsahu právnych úkonov a poukazovania transferov verejných zdrojov v oblasti inklúzie Rómov. Z uvedených dôvodov sa súčasne inštitucionálne vymedzuje úprava postavenia a štruktúry Úradu splnomocnenca vlády Slovenskej republiky pre rómske komunity s cieľom zabezpečiť legálne a efektívne plnenie úloh splnomocnenca vlády Slovenskej republiky pre rómske komunity a novoustanovenej úlohy Úradu vlády Slovenskej republiky v § 24 ods. 1 písm. d).

K bodu 5

Vzhľadom na to, že v čl. I  bode č. 4 bol § 24 doplnený novým odsekom, uvedená navrhovaná zmena reflektuje túto skutočnosť a má legislatívno-technický charakter.

**K čl. II**

Upravuje sa účinnosť zákona.